OISHI เร่งขยายสาขาเป็น 400 สาขา หวังดันรายได้แตะหมื่นลบ.ในปี 63
OISHI เร่งขยายสาขาเพิ่มเป็น 400 สาขา ดันรายได้ธุรกิจอาหารแตะหมื่นลบ.ในปี 63 พร้อมมีแผนเข้าซื้อกิจการแบรนด์ร้านอาหารญี่ปุ่นเพิ่มอย่างต่อเนื่อง
5 ก.ค. 2559

นายไพศาล อ่าวสถาพร รองกรรมการผู้จัดการ สายงานธุรกิจอาหาร บริษัท โออิชิ กรุ๊ป จำกัด (มหาชน) หรือ OISHI เปิดเผยว่า บริษัทมีแผนเร่งขยายสาขาร้านอาหารเพื่อผลักดันรายได้จากธุรกิจอาหารเติบโตสู่ระดับหมื่นล้านบาทภายในปี 63 ภายใต้จำนวนสาขาที่เพิ่มขึ้นเป็น 400 สาขา
ขณะที่ในปีนี้บริษัทคาดว่ารายได้จากกลุ่มธุรกิจอาหารจะอยู่ที่ 7,000 ล้านบาท จากปีก่อน 6,096 ล้านบาท ตามการขยายตัวของสาขาร้านอาหารทั้งแบรนด์ Shabushi, NIKUYA, OISHI Buffet ,OISHI ramen,OISHI Grand และ Kakashi ซึ่งบริษัทวางงบลงทุนราว 600 ล้านบาทเพื่อขยายสาขาเพิ่มอีกไม่เกิน 20 สาขา ซึ่งทำให้จำนวนสาขาในสิ้นปีนี้เพิ่มเป็น 250 สาขา โดยช่วงที่ผ่านมาได้ขยายสาขาไปบ้างแล้ว 13 สาขา
พร้อมกันนี้ บริษัทยังมีแผนเข้าซื้อกิจการแบรนด์ร้านอาหารญี่ปุ่นเพิ่มเข้ามาอย่างต่อเนื่อง เพื่อต่อยอดธุรกิจอาหารให้เติบโตได้อย่างแข็งแกร่งและยั่งยืน แต่อย่างไรก็ตาม ยังไม่สามารถเปิดเผยรายละเอียดได้ว่าจะเห็นความชัดเจนเมื่อใด
นอกจากนี้ บริษัทยังอยู่ระหว่างเจรจากับพันธมิตรท้องถิ่นใน สปป.ลาว และกัมพูชา เพื่อมองหาโอกาสขยายสาขาร้าน Shabushi ในต่างประเทศเพิ่มขึ้น จากปัจจุบันมีอยู่ที่พม่าแล้วจำนวน 3 สาขา และมีสัดส่วนรายได้ราว 2% ของรายได้รวม โดยปีนี้คาดว่าจะเห็นความชัดเจนในประเทศลาวก่อน 1-2 สาขา